Taariika Fulɓe: Ko Homɓe Woni Fulɓe? (4)
http://fuutamedia.com/ecrire/?exec=configurer_identite
Taariika Fulɓe: Ko Homɓe Woni Fulɓe? (4)
Kɗl: Cerno Tafsiir Moɓi Jallo, Gine
Banndiraaɓe janngooɓe Peeral tedduɓe, ɓaawo men addande on callalal binndanɗe (1 haa 3) yowitiiɓe e taariika Fulɓe, e dartaade golle ɗee ko yahata hitaande, men artii kadi jokkitagol golle ɗee, fuɗɗitoren winndannde 4.
Ɓaawo Geno gaynii jannginde Aadem, o tummbindiri ɓalli ndayguuji ɗin, o lamndii ɗi no piiji ɗin innetee, tawi ɗi anndaa, ɗi fow ɗi jaabii ɗi anndaa, ko nden O yamiri Aadem yo janngin ɗi.
Ko nii Aadem woniri Cerno piiji ɗin fow, Geno ɓurni mo e dow majji ɗi fow, kanji kadi ɗi woni ɗoftiiɗi Aadem.
E hino no Aadem jannginiranoo ɗen inɗe non :
Aadem no janngineede:
Ka Soowooje: Geno daali: O. ∥ “O”, fillitii Aadem
No yiiru-ɗen janngineede Aadem e binndi yawtuɗi ɗii, hollii en wonde Jannginɗo on ko Ganndo, Ŋeluɗo, ko fii (sabu) no o tinndiniri non ko e ñeeñal ɓurungal kelɗude tippi, hino ɗoo seedee:
O wi’i : Geno on; e Neɗɗanke on ko ‘o’ soowirtee, ko ɗen soowooje wi’etee soowooje yiliniiɗi ; yeru: Geno on O yamirii ; gorko on o gollii ; debbo on o defii.
No jokkiti ɗii ɗoo; kala innde njananere timmirnde alkulal /o/, wano weloo on, o yanii. O jooporee o’o (maa oo), o teeŋtiniree on (maa oo). Geno on, gorko on.
Soowooje ɗe yilinaaki ɗen: huunde tulɓiɗunde, maaɗum nanndon tulɓiɗunde, no jeyaa e ko soowirtee nde, yeru: hoore nden nde muusii ; hayre nden nde tappii mo; woofoonde (ɓoccoonde) nden nde fusii.
Kala ko luurini, maaɗum nanndon ko luurini, no heewi sowireede ndu, yeru : suudu ndun ndu ñappike ; ɓunndu ndun ndu ilii ; wuuduru ndun ndu ɓenndi. Ɗi jooporee ndu’u maa nduu, ndiyam ndu’u weendu no weli ; ndu’u suudu no laaɓi.
Kala ko juuti semmbi no heewi sowireede ngal, yeru: gatal ngal ngal sancike ; leggal ngal ngal yoorii. Ɗi jooporee nga’al maa ngal, yeru: nga’al gatal no yaaji, nga’al ɗatal no woɗɗi. Ɗi teeŋtiniree ngal, yeru: alluwal ngal ; ɓaargal ngal, falawal ngal.
Kala ko sewi juuti ko no heewi soowinireede ngol, yeru: ɓoggol ngol ; kolocol ngol. Ɗi jooporee ngo’ol maa ngol, yeru: ɓoggol ngol ngol taƴii, kolocol ngol ngol tuuɗike. Ɗi teeŋtiniree ngol, yeru: laawol ngol ; leeɓol ngol, cukulol ngol.
Ka raɓɓinɗinde, kala innde timmirnde (o), ko (o) soowirtee, jooporee ka ɓadii (oo maa o’o), teeŋtiniree (on), jooporee ka woɗɗi (o)on.
Kala innde wajjere, tulɓiɗunde, maaɗum nanndon tulɓiɗunde, ko nde sowirtee, jooporee (nde’e), teeŋtiniree (nden). sowirtee
Kala innde teelal (wajjere) rawnornde ge, ko nge nde sowirtee, nde jooporee nge’e maa ngee, nde teeŋtiniree ng(e)en.
Kala innde teelal rawnornde di e ndi, e ri, ko ndi sowirtee, jooporee ndii maa ndi’i teeŋtiniree ndi(i)n.
Kala innde teelal rawnornde al, ko ngal sowirtee, jooporee nga’al maa ngal teeŋtiniree nga(a)l.
Ka ɗuuɗal (keewal): kala innde rawnonde (e), hara alkulal /ɓ/ ngal no aditii nde, nden ko ɗuuɗal yiliniiɗi, yeru : ɓe yahii. Hinde jooporee ka ɓadii ɓe’e maa ɓee, ka woɗɗi nde jooporee ɓe(e)n, yeru : ɓe’e sukaaɓe ; ɓen sukaaɓe, hinde teeŋtiniree ɓen, yeru : worɓe ɓen.
Kala innde ɗuuɗal rawnornde (e), hara alkulal /ɗ/ no aditii nde, ko ɗe nde sowirtee, nde jooporee ɗe’e maa ɗee, nde teeŋtiniree ɗen.
Ko nii Aadem heɓiri neema ganndal, e hakkunde tageefo ngon fow, o woni Cernoojo mawɗo, ka hella ganndal e faltaare, o okkaa Rewrere, nden ɓurni mo e dow tagoore nden fow, e hoore no newori, ko aldaa e tampere wiɗale, maaɗum miijitaare luggunde. O huɓindori tageefo ngon fow sabu maggal, ko o’o woni Aadem, o’o ko Pullo.
Musiɗɗo janngoowo, yeeto lam ko ɗenmgal honngal e ɗemɗe wonuɗe e wi’eede ɗen hannde ɗemɗe wuuruɗe, yi’u-ɗaa no alɗiri wa nga’al ɗemngal Pular (Pulaar/Fulfulde) ?
Sikke woo alaa, si wonaa hara ko ka ɗemɗe Pular fultiingal, ɗen non ko ɗe Pular, hay si ɗe fultike ka teewu, kono ƴi’e ɗen no heddii e batte mum. Ko añu-ɗaa rawaandu woo, wata a ronkan ndu wi’ugol hindu rawni ñiiƴe.
Annditu tun ɓural ngal ko e juuɗe Taguɗo on woni, himo okka ngal mo O faalanaa, fewndo O faalaa, e noone no o faaliraa.
Wano Taguɗo On yeɗiri ɗee mofte Fulɓe, ɓural anndugol gunndooji inɗe, ko wano non kadi o okkiri ɓe ɓural anndugol nooneeji iwdi neɗɗanke.
Nde O okkunoo Aadem nanndo makko, on ko Maawaa, o waɗi mo ko o maawa, nde o maawunoo mo, o roondii donngal newiingal, ɓayru donngal ngal teddii ka reedu, ɓe aani ɓe ɗiɗo non, ɓe woni e toragol Geno, ɓe wi’i e nder ngoƴo: Si a okkii men ko moƴƴi, men weltanto ma.
Ɓayru o lelnii mo, hawri fewndo nden ñannde Dene no moƴƴi, ɓe inni mo Dennde, ɓe inni ciwto makko on Loyre, hakkee ko o foti, ɗum lutti e juuɗe Fulɓe ɓen, labaaɗo woo ɓe inna himo labiraa wa loyre.
Ɓe inni Jatturu maɓɓe ndun Laho, ciwto makko on, Jawun. Ɓe inni tataɓo on Dokkal Geno, ciwto makko on Yelaa. Ɓe inni nayaɓo on Billo, ciwto makko on Mbela.
Ɓe inni hikkiiɗo ɗon on Moylel, ciwto makko on ( ). Ɓe inni njowaɓo on Ganndo -ko oo ɗoo adii ñolnude Ndaha, middora leeɓol winnda e hoore Gurii (nguru), ciwto makko on Gelaajo.
Ɓe inni njeegaɓo on Yiɗaa, ciwto makko on Sira. Ɓe inni njeeɗiɗaɓo on Ilo, ciwto makko on ( ).
Ɓe inni njeetataɓo on Ndane, ciwto makko on Wurde, ko ɓee sappo e njeegoo Aadem e Maawaa jibinnoo.
Ndane jibini Male, Male jibini Tulaajo, Tulajo jibini Ndenka, Ndenka jibini Haama, e Samma, e Safaa, e Saara.
Haama ko fewndo haman dimɗe dabbi heɓaa, Samma ko fewndo waaño jibinaa, Safaa jibinaa e nder tampere neeneejo on, ɓe yanngii fota fii safugol mo. No jeyaa e ɓe Haama jibinnoo ɓen : Kuusu, e Ngallu, e Fuutu, e Kaan mo Aan, ko neene makko innetenoo Aan.
Haa fewndo ɗon hari ko e ɗemngal gootal ɓe tabiti, ngaal wonnoo Pular laaɓungal ngal, hay si wonaa poy, wonannde woɓɓe maɓɓe.
Kono tawi hiɓe ɓodirte tun seeɗa-seeɗa, hella hiirnaange, e hella funnaange, e hella ñaamo.
Arten e yewtere men dowdosere nden, Laho + Laho = Laho. Bano + Bano = Bano. Laho + Billo = Bano. Billo + Bano = Ndane. Ndane + Ndane + Bano = Mboɗe. Mboɗe + Bano = Ndane.
Ngal natal les ɗoo ko Aduna Hecciɗuɗo, mo huunde bonnaali taho.
Ndane e ɓiɓɓe mum hawruno e caɗeele heewuɗe, e nder nguurndam maɓɓe ɗam, nde tawnoo yaasi kin no wuli, ɓalli maɓɓe ɗin no rawni, ñabbuuli heewuɗi yanuno e maɓɓe, ɓalli ɗin feera, maayeele ɗen heewi e ɓeynguureeji maɓɓe ɗin, ɓe ɓodiri hella nano, ɓe tawtindiri ton e (mu)siɓɓe maɓɓe ɓawla-guriiɓe goo, kono ɓen waɗtaali yili e maɓɓe fota, ko fii ɓe hittaa e juuɗe ɓaleeɓe ɓen, ɓen no limti ɓe tagu ñiddungu feereewu, ngu Taguɗo on añi, sabu bonre ɓerɗe mum, ko hakkunde ñabbuuli e maayeele ɓe wuuri e mum, e nder gire ɗuuɗuɗe, ko nde ɓe hewtunoo nano, ka ɓuuɓol ngol ɗuuɗi ton, ɓe fuɗɗii heɓtaade, ko nde doole Farnooɓe ɓen yanunoo ka leydi Gogtoo (Misra/Kibuti), ɓiɓɓe Ndane ɓen wayliti walan, gila Ŋerekoo (Grek), ɓe yiltii Gogtoo, ɓe ƴetti ganndal musiɓɓe maɓɓe ɓawla-guriiɓe ɓen, ɓe nannini ngal, en aroyay e mum yeso.
Fuutu jibini Uur, e Jarlal, e Daay, o hammiri (yahiri) funnaange, o darni saare njannde (mawnde). O jibini Peere, on kadi jibini ɓiɓɓe buy (ɗuuɗuɓe), kono o jaɓaali ɓe hoɗa, ɓe woni e ferugol saakitoo, ɓe ladiri gokkum gokkum (seese seese), haa ɓe hewtoyi Beeli Darii.
Jarjal jibini Jeeri, Jeeri kañum kadi hammiri funnaange, ka leydi Kaana, o daakii ɗon dumunne juutuɗe, o jibini Aali, e Jarjal mo o innitirnoo baaba makko, on hammiri funnaange-nano seeɗa, hella ka Uur sincirnoo saare mum nden ton, o daakori ton, o sinci ton ca’e, o yeñi fota, ɓayru o sankike (maayii) ɓe innitiri mo nde.
No jeyaa e ɓiɓɓe makko ɓen Fennii, Fenniis on ko neɗɗo mo hoolanooki fes kiitale hiitetenooɗe on saa’i ɗen, o wi’i kala ko tippaa e ganndal wiɗaangal, si hiitaama ko fenaande, Fennis woni yunngoowo ŋelanɗo.
Uur jibini Laho, on jibini Tukku, on jibini Coro, on jibini Heela, on jibini Aamoro, on jibini Nduuye.
Tukku jibini Sammba e Sanngaari, on jibini Tammba, on jibini Kolli, on jibini Saa.
Sammba jibini Saara, on jibini Seere.
Egganɗe Seertuɗe ɗe ɓiɓɓe Laho waɗi ɗen, fewndo saakitaare mawnde nden no tawee e natal ngal ley ɗoo.
peral
http://fuutamedia.com/ecrire/?exec=configurer_identite
hamada
Wallifiiɓe
- فضيحة جنسية مع مدربة لياقة تهدد مصير اكثر من نجم في مانشستر -بالصور
- mauritanie /Au large des Canaries, un chalutier russe déverse son fuel dans l’océan
- Macky Sall sort de son silence : « Que Yaya Jammeh sache que… »
- السنغال تنتظر منظومة صواريخ ايرانية وروحاني يصفها يالشريك المميز
- -بعد مظاهرة ضد الحجاب مظاهرة بصدور عارية وسط القاهرة طلبا للحرية والازهر يندد
- [...]
fuv_Latn fur_Latn fuv_Latn wol_Latn fuv_Latn fuv_Latn fuv_Latn fuv_Latn fuv_Latn dyu_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn ita_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fin_Latn fuv_Latn fuv_Latn fuv_Latn zsm_Latn fur_Latn hau_Latn fuv_Latn ara_Arab fra_Latn fra_Latn ara_Arab ara_Arab unk